b'\n_START_ARTICLE_\nMelek Amet\n_START_SECTION_\nBiografie\n_START_PARAGRAPH_\nMelek, \xc3\xaen limba t\xc4\x83tar\xc4\x83 crimeean\xc4\x83 \xc3\xaenseamn\xc3\xa2nd \xc3\x8engerul, a fost fiica lui \xc4\x9eemal Seyid\xc4\x9fan (\xc3\xaen limba rom\xc3\xa2n\xc4\x83 ortografiat: Gemal Seidgean) \xc8\x99i \xc4\x9eewerkan (\xc3\xaen limba rom\xc3\xa2n\xc4\x83 ortografiat: Gevercan). Tat\xc4\x83l ei era un prosper comerciant din Medgidia care \xc8\x99i-a investit profitul \xc3\xaen propriet\xc4\x83\xc8\x9bi imobiliare devenind cunoscut printre posesorii de p\xc4\x83m\xc3\xa2nt din jude\xc8\x9bul Constan\xc8\x9ba. \xc3\x8ens\xc4\x83 comuni\xc8\x99tii i-au confiscat propriet\xc4\x83\xc8\x9bile \xc8\x99i l-au condamnat la munc\xc4\x83 for\xc8\x9bat\xc4\x83 \xc3\xaen lag\xc4\x83rele de la Canalul Dun\xc4\x83re-Marea Neagr\xc4\x83. Dup\xc4\x83 eliberare s-a \xc3\xaendr\xc4\x83gostit de \xc4\x9eewerkan din Alakap\xc3\xae, o frumoas\xc4\x83 \xc3\xaenv\xc4\x83\xc8\x9b\xc4\x83toare cu dou\xc4\x83zeci de ani mai t\xc3\xa2n\xc4\x83r\xc4\x83. S-au c\xc4\x83s\xc4\x83torit \xc8\x99i, dorind s\xc4\x83 se salveze din h\xc4\x83r\xc8\x9buirea continu\xc4\x83 a autorit\xc4\x83\xc8\x9bile din Dobrogea asupra musulmanilor t\xc4\x83tari \xc8\x99i turci, s-au stabilit la Bucure\xc8\x99ti unde pe 4 octombrie 1960 s-a n\xc4\x83scut unicul lor copil, Melek._NEWLINE_Melek Amet a fost c\xc4\x83s\xc4\x83torit\xc4\x83 cu Mircea Trofin, fiul fostului politician comunist Virgil Trofin. A avut o a doua rela\xc8\x9bie cu Sergiu Mocanu fost administrator al Partidului Democrat. Mircea Trofin a fost cel care a prezentat-o doamnei Zina Dumitrescu de la Casa de mod\xc4\x83 Venus unde s-a lansat \xc3\xaen cariera de modeling._NEWLINE_Melek \xc3\xaentruchipa elegan\xc8\x9ba perfect\xc4\x83 \xc8\x99i, prin tr\xc4\x83s\xc4\x83turile sale deosebite, exotice, a devenit rapid vedeta podiumurilor de mod\xc4\x83 din acea vreme. A pozat pentru toate revistele importante din Rom\xc3\xa2nia, mai ales pentru revista Modern. \xc3\x8empreun\xc4\x83 cu Ilinca Vlad, Eugenia Enciu, Rodica Protasievici, Romani\xc8\x9ba Iovan, Eugenia \xc8\x98tefan(Janine), Bianca Brad, Dana S\xc4\x83vuic\xc4\x83 \xc8\x99i C\xc4\x83t\xc4\x83lin Botezatu, a f\xc4\x83cut parte din genera\xc8\x9bia de aur a manechinelor din Rom\xc3\xa2nia. A participat la turnee al\xc4\x83turi de Stela Popescu, Alexandru Ar\xc8\x99inel \xc8\x99i Romica Puceanu. A prezentat colec\xc8\x9bii exclusiviste pentru Comitetul Central al Partidului Comunist Rom\xc3\xa2n, ambasadele \xc8\x99i membrii corpului diplomatic din Bucure\xc8\x99ti fiind cunoscut\xc4\x83 pentru rela\xc8\x9biile sale printre celebrit\xc4\x83\xc8\x9bile epocii. Era neobosit\xc4\x83 \xc8\x99i foarte serviabil\xc4\x83 . Era elegant\xc4\x83 \xc8\x99i adora p\xc4\x83l\xc4\x83riile. Mul\xc8\x9bi o consider\xc4\x83 cel mai popular model din perioada comunist\xc4\x83._NEWLINE_Dup\xc4\x83 decada de mare succes dintre anii 1981 \xc8\x99i 1992 a lucrat \xc3\xaen transportul interna\xc8\x9bional, a v\xc3\xa2ndut b\xc4\x83uturi soft, automobile, ciocolat\xc4\x83 \xc8\x99i vestimenta\xc8\x9bie. \xc3\x8ens\xc4\x83 din modeling nu s-a retras niciodat\xc4\x83. \xc3\x8en ultimii ani ai vie\xc8\x9bii a condus propria agen\xc8\x9bie - Blu Models \xc8\x99i a devenit o cunoscut\xc4\x83 prezentatoare de showuri televizate._NEWLINE_\xc3\x8en anul 2006 Melek a fost diagnosticat\xc4\x83 \xc8\x99i operat\xc4\x83 de cancer ovarian. \xc3\x8en 2008 boala e recidivat \xc8\x99i \xc3\xaen cele din urm\xc4\x83 ea a pierdut lupta._NEWLINE_Melek a murit pe 22 mai 2008 \xc8\x99i se odihne\xc8\x99te la Cimitirul Ghencea Musulman din Bucure\xc8\x99ti.\n_START_SECTION_\nMo\xc8\x99tenire\n_START_PARAGRAPH_\nMelek a iubit lumina vie\xc8\x9bii mai mult dec\xc3\xa2t oricine altcineva \xc8\x99i a \xc8\x99tiut s\xc4\x83 z\xc3\xa2mbeasc\xc4\x83 destinului devenit potrivnic. Ultima ei dorin\xc8\x9b\xc4\x83 a fost s\xc4\x83 reintre \xc3\xaen posesia averii tat\xc4\x83lui ei \xc8\x99i s\xc4\x83 construiasc\xc4\x83 o clinic\xc4\x83 de oncologie care s\xc4\x83 salveze vie\xc8\x9bi. De\xc8\x99i a c\xc3\xa2\xc8\x99tigat \xc3\xaen instan\xc8\x9b\xc4\x83 propriet\xc4\x83\xc8\x9bile care apar\xc8\x9binuser\xc4\x83 tat\xc4\x83lui ei, autorit\xc4\x83\xc8\x9bile locale din Constan\xc8\x9ba continu\xc4\x83 s\xc4\x83 refuze punerea \xc3\xaen posesie.'